साईंदास सनान लगा, ‘इक रोज जंगल दा परतोंदे मौकै ओह् फ्ही मिगी माल चरांदे लब्भी गेइयां, पर अज्ज त्रौं दे थाह्र दौं हियां। निक्की ते मंझली, बड्डी उन्दे कन्ने निही। ‘सनाऽ कुन्तो, राजी एं नां?’ ‘ते सत्तो, तूं बी?’ कन्तो ने हसदे होई परता दित्ता, ‘हां मुन्शी जी, तुस बी क्या ओ ना?’ पर मंझली छड़ी मुंडी ल्हाइयै खिड़-खिड़ हसदी रेही, बोल्ली किश नेईं। ‘ते तुन्दी लीडर कुत्थें ऐ? अज्ज तुन्दे कन्ने नेईं!’ ‘कु’न? किशनी?’ कुन्तो ने पुच्छेआ। ‘तां उसदा नांऽ किशनी ऐ?’